—

Rindkopu ““Cidres de Bretagne” (sidrus un koncentrētu misu) gatavo vienīgi Bretaņā” aizstāj ar: “Sidra gatavošanai piemērotu ābolu ražas novākšana un “Cidre de Bretagne” gatavošana, izņemot iepildīšanu tarā, notiek ģeogrāfiskajā apgabalā, ko veido to pašvaldību teritorija, kuras ir norādītas turpmāk tekstā. Ģeogrāfiskais apgabals ir Armorikas masīvā un aptver Bretaņas administratīvā reģiona departamentus, ko papildina daļa no Mayenne, Loire Atlantique un Maine-et-Loire departamenta.” “Cidre de Bretagne” ģeogrāfiskais apgabals aptver vairāku pašvaldību teritoriju, kurās audzē sidra gatavošanai piemērotus ābolus un kurām, kā norādīts spēkā esošajā specifikācijā, līdz 2015. gada 31. decembrim bija iespēja apgādāt ģeogrāfiskajā apgabalā esošos uzņēmējus ar sidra ražošanai piemērotiem āboliem. Tātad līdz 2015. gada beigām izņēmuma kārtā pastāvēja papildu apgādes zona, ko veidoja 606 pašvaldību teritorija, kas atrodas daļā no Maine-et-Loire, Mayenne un Sarthe departamenta. Grozītajā specifikācijā ģeogrāfiskajā apgabalā ir iekļautas 120 no šīm pašvaldībām, kas atrodas Mayenne departamenta austrumos. To platība ir 2 342,6 km2 jeb 6,55 % no spēkā esošajā specifikācijā norādītā apgabala. No vēsturiskās perspektīvas raugoties, ābolu audzēšanas paplašināšanās ārpus Bretaņas administratīvajām robežām atbilst “Cidre de Bretagne” ražošanas uzplaukumam. Proti, sidra patēriņa apjoma nozīmīgā palielināšanās šajā reģionā XX gadsimta sākumā radīja lielu pieprasījumu pēc sidra gatavošanai piemērotiem āboliem, kuru nevarēja apmierināt ar vietējiem resursiem. Tāpēc rūpnieciskie uzņēmumi un profesionālās organizācijas jau ļoti agri veicināja šo ražošanas paplašināšanos. Līdz ar sidra gatavošanai piemērotu ābolu šķirņu audzēšanas atjaunošanu Majēnas (Mayenne) austrumu daļa pievienojās “Cidre de Bretagne” ražošanas apgabalam. Kopā ar pārējo apgabalu tā veido vienotu veselumu, jo pieder pie tā paša ģeoloģiskā tipa (Armorikas masīvs), un tajā ir ražotāji, kas kopš tā atzīšanas pastāvīgi piegādā AĢIN “Cidre de Bretagne” gatavošanai paredzētus augļus, un augļu dārzi, kuros audzētās šķirnes ir analogas tām, kādas audzē ģeogrāfiskā apgabala pārējā daļā. Kopš AĢIN atzīšanas šī pozīcija ir nostiprinājusies vēl vairāk, pateicoties jauniem stādījumiem un jaunu līgumu noslēgšanai, lai nodrošinātu piegādi pārstrādātājiem. Sidra gatavošanai piemērotu ābolu audzēšanas izteiksmē 2010. gadā veiktās vispārējās lauksaimniecības skaitīšanas dati rāda, ka 1 071 ražotājs izmantoja augļu dārzus 2 910 ha platībā esošajā ģeogrāfiskajā apgabalā un 63 ražotāji izmantoja augļu dārzus 138 ha platībā pieteiktajā apgabala paplašinātajā teritorijā (4,74 % papildu platības jeb plānotais ražošanas apjoms – apmēram 3 000 tonnu gadā). Majēnā ir 16 Francijas sidra ražotāju profesionālās apvienības (Union Nationale Interprofessionnelle Cidricole) reģistrēti sidra ražotāji. Tie galvenokārt ir nelieli ražotāji, proti, tādi, kas ražošanu veic savā saimniecībā; tikai divi no viņiem, kuri, starp citu, atrodas Majēnas rietumos, saražo vairāk par 300 hl sidra gadā. Majēnas austrumos esošajiem ražotājiem jau ir ļoti sen noslēgti partnerības līgumi ar Bretaņas sidra ražotājiem: piemēram, sidra ražotājs Loïc Raison tur izejvielas iepērk jau no 1923. gada. Kopš laiku laikiem šīs nozares panākumi tika gūti un produkta reputācijas nostiprināšana notika visā tās ģeogrāfiskajā apgabalā. Jāpiebilst, ka vēsturiski šajā reģionā bija izvietojies nozīmīgs sidra ražotājs – uzņēmums VOLCLER. Tas atradās Majēnas pilsētā, Majēnas rietumu krastā (Majēna ir tāda paša nosaukuma upe, kas šķērso šo pilsētu). Šis sidra ražošanas uzņēmums apstrādāja lielāko daudzumu apgabalā audzēto augļu, tostarp tos, kuru izcelsme bija Majēnas austrumos, un šī teritorija piederēja pie “Cidre de Bretagne” ģeogrāfiskā apgabala. Kad tas 2008. gadā beidza savu darbību, tie augļu ražotāji, kas apgādāja šo sidra ražošanas uzņēmumu, saprotamā kārtā kļuva pievilcīgi citiem sidra ražotājiem “Cidre de Bretagne” ģeogrāfiskajā apgabalā. Tādējādi pieteikumā iekļautajai papildu teritorijai nav savas specifiskas reputācijas, taču tā apvieno augļu ražotājus, kuri vēsturiski ir saistīti ar tādiem sidra ražošanas uzņēmumiem, kas ražo “Cidre de Bretagne”. Kā tāda tā ir AĢIN “Cidre de Bretagne” reputācijas neatņemama sastāvdaļa. Piegādes papildu speciālās teritorijas pārējās daļas Maine-et-Loire austrumdaļa un Sarthe ir atsevišķs gadījums ar atšķirīgiem dabas apstākļiem (klimata un ģeoloģiskajā ziņā), kurās audzē tādas šķirnes, kas nav tādā pašā līdzsvarā, jo vairāk vietas ir atvēlēts divfunkciju (sidra un sulas ražošanai piemērotām) šķirnēm, un ar tām nav tik sena līgumisko attiecību vēsture. Tāpēc šī teritorija netika iekļauta ģeogrāfiskajā apgabalā.